ธปท.รับมีทรัพย์สิน4แสนล้านสะสางหนี้กองทุนฟื้นฟูฯไม่หมด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธปท.เผยประเมินทรัพย์สินกองทุนฟื้นฟูฯ มีแค่ 34 แสนล้านบาท เชื่อขายออกไปช่วยลดภาระหนี้ 1.14 ล้านล้านบาทได้พอสมควร 
นางทองอุไร ลิ้มปิติ ผู้ช่วยผู้ว่าการสายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยว่า จากการประเมินทรัพย์สินของกองทุนฟื้นฟูฯ ล่าสุด คาดว่าน่าจะมีมูลค่าประมาณ 34 แสนล้านบาท ซึ่งหากจบบทบาทกองทุนฟื้นฟูฯ แล้ว สินทรัพย์เหล่านี้น่าจะพอลดยอดหนี้ที่มีอยู่ 1.14 ล้านล้านบาทได้บ้าง แม้จะไม่สามารถแก้หนี้ทั้งหมดได้ 
อย่างไรก็ตาม ในรายละเอียดการดำเนินการเพื่อแก้ปัญหาหนี้ที่มีอยู่ จะหารือในการประชุมคณะกรรมการกองทุนฟื้นฟูฯ อีกครั้งในช่วงกลางเดือน ม.ค.นี้
“สินทรัพย์ที่เป็นที่ดิน และอื่นๆ ทางเราคงบริหารจัดการให้จบก่อนจะโอนให้กับทางกระทรวงการคลัง เพราะโอนไปเลยในรูปทรัพย์สินที่ดินเหมือนที่เป็นอยู่ในตอนนี้คงไม่เหมาะ กระทรวงการคลังคงไม่อยากได้เท่าไร แต่ในส่วนของหุ้นที่ถืออยู่ทั้งหมดในธนาคารและบริษัทบริหารสินทรัพย์น่าจะโอนไปได้เลย จะจัดการอย่างไรต่อก็อยู่ที่กระทรวงการคลังจะเป็นผู้พิจารณา คาดว่าทุกอย่างน่าจะจบได้ก่อนปิดตัวลง” นางทองอุไร กล่าว
สำหรับการเคลียร์ภาระหนี้สินของกองทุนฟื้นฟูฯ ที่มีอยู่ 1.14 ล้านล้านบาทนั้น นางทองอุไร กล่าวว่า ขณะนี้นายอารีพงศ์ ภู่ชอุ่ม ปลัดกระทรวงการคลัง และนายประสาร ไตรรัตน์วรกุล ผู้ว่าการ ธปท. ต่างมีความเห็นตรงกันแล้วว่า ไม่ควรใช้วิธีการออกพันธบัตรรัฐบาลประเภทปลอดดอกเบี้ย (ซีโรคูปอง) เพราะอาจทำให้เสียวินัยการคลัง ซึ่งในการจัดการภาระหนี้สินต่างๆ น่าจะดำเนินการให้จบก่อนปิดตัวกองทุนฟื้นฟูฯ ในเดือน ส.ค. 2555 
ทั้งนี้ ก่อนจะออกกฎหมายมาดำเนินการปิดกองทุนฟื้นฟูฯ นางทองอุไร กล่าวว่า ควรมีการโอนทรัพย์สินและจัดการภาระหนี้สินให้เรียบร้อยก่อน
ก่อนหน้านี้ ม.ร.ว.จัตุมงคล โสณกุล ประธานกรรมการ ธปท. กล่าวว่า หนี้สินของกองทุนฟื้นฟูฯ มีหลายแนวทางที่จะบริหารจัดการ แนวทางหนึ่ง คือ การรวมทรัพย์สินของ ธปท. ที่ปัจจุบันมีรวมกันอยู่กว่า 2 แสนล้านเหรียญสหรัฐให้เป็นบัญชีเดียว 
ม.ร.ว.จัตุมงคล กล่าวว่า เมื่อรวมบัญชีแล้วก็แยกทรัพย์สินบางส่วนออกไปหารายได้ เพื่อนำดอกผลมาชำระหนี้เงินต้น ส่วนใดที่ห้ามนำออกไปใช้ เช่น ทรัพย์สินที่ได้รับบริจาคจากหลวงตามหาบัว ก็ออกกฎหมายมาคุ้มครองให้ชัดเจน